১৯৭০ সালে জাহাঙ্গীর একটি ভিন্নধর্মী কাজে যুক্ত হয়েছিলেন। কাজটি ছিল কারাকোরাম হাইওয়ে কনস্ট্রাকশনের। এই রাস্তা নির্মাণ নিয়ে বাঙালি অফিসারদের ক্ষোভ ছিল। কারণ, যে পরিমাণ অর্থ ব্যয় করে কমিটি করা হচ্ছিল, তাঁদের কাছে তার কোনো যুক্তি ছিল না। তাঁরা তখন ওই পাহাড়ি এলাকায় থেকেও জানতে পারছিলেন পূর্ব পাকিস্তানে ঘটে যাওয়া প্রলয়ংকরী ঘূর্ণিঝড়ে লাখ লাখ মানুষের হতাহতের খবর। অথচ পাকিস্তান সরকার মানুষের দুর্দশার পাশে দাঁড়িয়ে সহযোগিতার হাত ঠিকমতো বাড়াচ্ছে না, যেন এমন একটি প্রাকৃতিক দুর্যোগ স্বাভাবিক ঘটনা। এ নিয়ে মাথা ঘামানোর প্রয়োজন নেই। এর বিপরীতে তাদের প্রয়োজন ছিল শতকোটি টাকা ব্যয় করে গিলগিটে পাহাড় ভেঙে রাস্তা তৈরি। এই কাজে পাহাড় ভাঙার জন্য বিপুল পরিমাণ বিস্ফোরক ব্যবহার করা হচ্ছে। এই রাস্তা খুব বেশি মানুষ ব্যবহার করবে না। তারপরও পূর্ব পাকিস্তানের জনজীবনকে ঘূর্ণিঝড়ের প্রলয়ে আটকে রেখে নিজেদের অংশের জন্য অর্থ ব্যয় বাঙালি সেনা অফিসারদের ক্ষুব্ধ করেছিল। জাহাঙ্গীর সরাসরি এই কাজের সঙ্গে যুক্ত থাকার কারণে তাঁর কষ্ট বেশি ছিল। পাকিস্তান সরকারের বৈষম্যমূলক আচরণ তাঁর পক্ষে মেনে নেওয়া কঠিন হয়ে যাচ্ছিল।